钦定古今图书集成/明伦汇编/交谊典/第073卷 > 《与殷晋安别》前人
## 钦定古今图书集成/明伦汇编/交谊典/第073卷 > 《与殷晋安别》前人

殷先作晋安南府长史掾，因居浔阳。后作太尉参军，移家东下，作此以赠

游好非久长，一遇尽殷勤。信宿酬清话，益复知为亲。
去岁家南里，薄作少时邻。负杖肆游从，淹留忘宵晨。
语默自殊势，亦知当乖分。未谓事已及，兴言在兹春。
飘飘西来风，悠悠东去云。山川千里外，言笑难为因。
良才不隐世，江湖多贱贫。脱有经过便，念来存故人。